text: Les Kàrting Series fan parada al Pla de Sant Tirs — RàdioSeu 107.2 FM: notícies de La Seu d'Urgell, l'Alt Urgell i el Pirineu
  Sou a: Inici / Notícies / Les Kàrting Series fan parada al Pla de Sant Tirs
  Les Kàrting Series fan parada al Pla de Sant Tirs
  La prova, per a equips d'entre dues i tres persones, se celebrarà aquest diumenge dia 3, amb la sortida a les 11 del matí. Les inscripcions encara estan obertes
  Kàrting Series Catalunya al Pla de Sant Tirs
  El Karting El Pla acollirà aquest diumenge, 3 de juny, la vuitena prova de les Kàrting Series, el Campionat de Catalunya amateur d'aquesta modalitat de motor. La carrera es fa en equips d'entre dos i tres pilots i es preveu la participació d'un màxim de 15 equips, una xifra que els organitzadors esperen cobrir.
  La prova del Pla de Sant Tirs és de resistència, amb una durada de dues hores. Les inscripcions encara estan obertes i tenen un preu de 200 euros per equip, que inclou el lloguer dels karts per disputar la competició. La jornada començarà amb els entrenaments previs, de deu minuts, i la sortida serà a les 11 del matí. El guanyador serà l'equip que completi més voltes al llarg d'aquestes dues hores.
  El director de les Kàrting Series, Quim Grañén, ha destacat les característiques singulars del circuit alturgellenc, que és el més llarg de Catalunya. Grañén també n'esmenta la seva ubicació única, al bell mig del Pirineu, i la variabilitat meteorològica de la zona, amb més possibilitat de pluja o humitat, cosa que suposa un al·licient per als pilots perquè, si plou, es poden trobar un asfalt més lliscant que en d'altres circuits on sol predominar el temps assolellat i per tant presenten un asfalt més sec.
  Les Kàrting Series 2018 van començar el 18 de febrer a Altafulla i fins ara s'han disputat proves a Castellolí, Tarragona, Lliçà de Munt, Palamós, Juneda i Empuriabrava. Està previst que el Pla de Sant Tirs aculli una segona cita, el 2 de setembre, en aquest cas amb karts de 2 temps. El calendari per als propers mesos també inclou les competicions de Cardedeu (6 de juliol), Alpicat (22 de juliol), l'Escala (30 de setembre), Regencós (14 d'octubre) i, com a cloenda, la carrera de resistència d'Altafulla, el 4 de novembre.